സര്ക്കാര് ഇടപെടല് കുഞ്ഞിനെ നഷ്ടമായ സംഭവത്തില് ദത്ത് നടപടികള് നിര്ത്തിവക്കാന് സര്ക്കാര് കോടതിയില് ആവശ്യപ്പെടും തിരുവനന്തപുരം: അനുപമയുടെ കുഞ്ഞിന്റെ ദത്ത് നടപടി തത്ക്കാലത്തേക്ക് നിര്ത്തിവയ്ക്കാന് സര്ക്കാര് കോടതിയില് ആവശ്യപ്പെടും. ഹര്ജിയില് തല്ക്കാലം തുടര് നടപടി സ്വീകരിക്കരുതെന്ന് സര്ക്കാരും ശിശുക്ഷേമ സമിതിയും ദത്ത് നടപടികളില് അന്തിമ വിധി പുറപ്പെടുവിക്കേണ്ട വഞ്ചിയൂര് കുടുംബ കോടതിയില് ആവശ്യപ്പെടും. കുഞ്ഞിന്റെ അമ്മ അവകാശ വാദവുമായി വന്നിട്ടുണ്ടെന്നും വിഷയം വിവാദമായി നിലനില്ക്കുന്നുവെന്നും കോടതിയെ അറിയിക്കാന് തീരുമാനമായിട്ടുണ്ട്. ഇതു സംബന്ധിച്ച നിര്ദേശം ശിശുക്ഷേമ സമിതിക്കും വനിതാ ശിശു വികസന ഡയറക്ടര്ക്കും സര്ക്കാര് നല്കി. അതേസമയം സംഭവത്തില് വകുപ്പ്തല അന്വേഷണം പ്രഖ്യാപിച്ചിട്ടുണ്ട്. ശിശുക്ഷേമ സമിതിക്ക് സംഭവിച്ചത് ഗുരുതര വീഴ്ചയാണെന്നാണ് പ്രാഥമിക നിഗമനം. കൂടാതെ കുഞ്ഞിനെ കണ്ടെത്താന് ചൈല്ഡ് വെല്ഫയര് കമ്മിറ്റി നടപടി എടുക്കാത്തതിലും ആണ്കുഞ്ഞിനെ രജിസ്റ്ററില് പെണ്കുഞ്ഞാക്കിയതിനു പിന്നിലും ദുരൂഹത ഉണ്ടോയെന്ന് സംശയമുണ്ട്. ശിശുക്ഷേമ സമിതിയിലെ മുഴുവന് ജീവനക്കാരെയും ചോദ്യം ചെയ്തതിനു ശേഷം മാത്രമാകും ഇക്കാര്യത്തില് അന്തിമ തീരുമാനം ഉണ്ടാകുക. സര്ക്കാര് തീരുമാനത്തില് വളരെയധികം സന്തോഷമുണ്ടെന്നും തന്റെ കുഞ്ഞിനെ തനിക്ക് തന്നെ തിരികെ ലഭിക്കുമെന്ന് ഇപ്പോള് കൂടുതല് ഉറപ്പായെന്നും അനുപമ പറഞ്ഞു. നിരാഹാര സമരത്തിനു ശേഷം കോടതിയില് തുടര് നടപടികള്ക്കു വേണ്ടി പോകുമെന്നും അതിനു മുമ്ബ് തന്നെ ഇത്തരത്തില് സന്തോഷകരമായ വാര്ത്ത കേള്ക്കാന് കഴിഞ്ഞതില് അതിയായ സന്തോഷമുണ്ടെന്നും അനുപമ പറഞ്ഞു.